Tupãsy La Candelaria Areguápe

Tupãsy La Candelaria Areguápe

Ojeromandu’áva 2 jasykõi jave. Oñemombe’u mombyry, aipo islas Canarias-pe ko’ág̃a España poguýpe, yma, ymave ndaje oikova’ekue te’ỹinguéra.

Peteĩ  árape te’ỹinguéra oraha ijovechakuéra ñúme, okapi’ipe’u hag̃ua. Peichaháguinte ohecha hikuéi peteĩ máva overapáva ndohejáiva ovecha ohasa amogotyove, oñemondýipa. Kuñakarai ijao overapáva.

Te’ỹi peteĩva osapukái kuñakaraípe ojei hag̃ua upégui, peichavérõ jepe, nosẽi. Peteĩva oipyhy kyse tuicha ha oho, oikytĩnguévo pe máva jyva, huguypa, oho mburuvicha rendápe, omombe’úvo ichupe, mburuvicha he’i ogueru hag̃ua ta’anga ohechava’ekue.

Omoĩ ta’anga itakuápe opavave ohechatahápe, ijao isa’ypa ha ijape overapáva, upépe ha’ekuéra ogueru ichupe hi’upy, yva opáichagua, jopóirõ omomorãvo péicha Tupãsy ra’anga.

Heta ary rire og̃uahẽ pysyrõhára español-kuéra horario hag̃ua yvýre, opyta hag̃ua España poguýpe, péicha ojuhu te’ỹi peteĩvape hérava Antonio Wanehe, ogueraha ichupe ha ohekombo’e hikuéi ijeroviápe, omoambue imba’etee.

Ohekombo’epávo ichupe ogueraha jey oheja hendaitépe ha’eháma ohekombo’e hag̃ua ha  peichakuérape ha upe guive ohero  Kuñakarai Tupãsy La Candelaria.

Peteĩ  ára ou yvytu vai, oky, y okakuaa, oikepa hogakuérape ha oĩhame Tupãsy La Candelaria, upe ára ipaha ojehecha hague. Araka’eve ndojejuhuvéi ha ndojehechavéi.

Ápe ndaje Domingo Martínez de Irala oúrõguare oĩmava’ekue capilla. Tupão La Candelaria ndaje tendota Karai López oipytyvõmiva’ekue ojejapo hag̃ua, upérõ ojogapo Areguápe, upete guive ojeikuaa oĩmahague Tupãsy La Candelaria.

Tupão oñemyatyrõ ha ojejapopa ary 1947-me oĩ mokõi Tupãsy La Candelaria, michĩvéva ijao pytãngy ha ijape hovy ha ambuéva tuichavéva, imorotĩmba.

 Hi'ára jeguerohary (su celebración de cumpleaño)

Oñepyrũ novenario rehe, ára ha ára og̃uahẽ upépeve peteĩ Marangatu Ñangarekohára opytáma hag̃ua hendive ha hi’árape procesión–hápe ohóva henondépe.

Hi’ára mboyve oiko Misa ha serenata guasu. Hi’árapema oñehendu Diana Mbaja ha maymáva oñembosako’íma oje’ói hag̃ua omomorãvo Tupãsy La Candelaria-pe, táva Aregua Ñangarekohára.

Oiko procesión tupão  jerére, henondépe, opaite Marangatukuéra ra’anga umi barrio oĩháichagui oúva avei omomorãvo ichupe, ijeroguatahápe.

Procesión opávo oñepyrũ Misa guasu ojejapóva tupão korapýpe, hetaitereígui imembykuéra oúva upe árape g̃uarã.

Opávo oĩ tupão renondépe calesita, kavaju ñani, ñembosarái ha tembi’u opáichagua asaje jave oñepyrũma ojevy hogakuérape ambue barrio–pegua.

Avei ogayguakuéra ojapo upe árape karuguasu, Tupãsy La Candelaria rérape.

 Ymave (Antiguament)

Marangatu ra’angakuéra ndoúimi omomaiteívo Tupãsýme, upéva oikohague ojapo mokõipa ary rupi.

Avei upe ára mitãnguéra ojapo Primera Comunión ha oguata ijykére precesión-hápe.

Oĩ  jepokuaápe ojejapo hag̃ua pe vy’a arateĩme añónte, hi’ára mboyve, térã hi’ára rire ho’áramo ambue ára, ndaha’éiva arateĩ, péicha oiko, tavao omotenondéva ndoheraguapýigui peteĩ decreto he’ihápe aretéha upe ára.

Pa’i Mario ojerúre tavao motenondehárape, ojapo pa ary, oiko hag̃ua aretéramo 2 jasykõi, ojehecha’ỹre ho’a térãpa ndo’ái arateĩme.

Ymave avei misa ojejapo tupão ryepýpe ko’ág̃a ojejapo okápe, hetaitereígui tavayguakuéra oúva omomaiteívo Tupãsy La Candelaria.

Procesión ymave ojejapo víspera ka’aru, ko’ág̃a ojejapo hi’árape pyharevete.

 Enlaces 
Ohai Matilde Galeano
Marangatu jeromandu'a pypegua

Ñemohenda:Hesu rape